پاکستان د افغانستان په سولې کې کومې ګټې لټوي؟ 
پاکستاني چارواکي وايي په قطر کې د طالبانو او امریکايي استازو تر منځ د روانې غونډې په تسهیلولو کې یې مرسته کړې ده.
پداسې حال کې چې طالب استازي په قطر کې له امریکايي چارواکو سره په افغانستان کې د روانې جګړې د ختمولو پر لاروچارو غږیږي، یو شمیر شننونکي پدې اند دي چې پاکستان د دغو خبرو په سمبالولو کې ستر لاس لري. قطر ته تر رسیدلو وړاندې زلمي خلیلزاد پر ټویټر ولیکل "په سیمه کې د سولې د بهیر د پرمختیا لپاره مې پاکستان ته خپل سفر بشپړ کړ. ښه ملاقاتونه و. زه (د پاکستانیانو) د میلمه پالنې او د افغان سولې لپاره یې د عزم ستاینه کوم. موږ په سم لور روان یو او د پاکستان لخوا د نورو ګامونو په اخیستلو سره به عملي پایلو ته ورسیږو." پاکستان چې له طالبانو نه د ملاتړ پر سر یې له امریکا سره اړیکې ترینګلې شوې او ولسمشر ټرمپ ترینه میلیاردونه ډالر مرستې سمپولي، اوس ولې د افغانستان د سولې له بهیر سره مرسته کوي او پدغه بهیر کې پاکستانیان کومې ګټې لټوي؟ د امریکا د نبراسکا په پوهنتون کې د افغانستان د مطالعاتو د برخې مشر شیرجان احمدزی وايي که طالبان سوله کوي "پاکستان به دا ګټه وکړي چې د امریکا میلیاردونو ډالرو مرسته به پيا پيل شي. پاکستان په اقتصادي او سیاسي لحاظ له سختو فشارونو سره مخامخ دی او ټوله هڅه یې دا ده چې طالبان د خپلو ابزارو په توګه وګاروي چې د سولې خبرو ته کیني او پر اسلام اباد شته فشارونه او بندیزونه کم او ختم شي." ښاغلی احمدزی وايي چې په سوله کې د پاکستان بله ګټه دا ده چې په سیمه کې به یې بایللی حیثیت هم تر یوې اندازې بېرته برابر شي. دا اونۍ امریکايي سناتور لېنډسي ګراهم په اسلام اباد کې پاکستاني چارواکو ته وویل چې که دوي طالبان په افغانستان کې د جګړې درولو ته اړ کړي، نو واشنګټن به ورسره د "ازاد سوداګرۍ تړون" لاسلیک کړي. د پاکستان او امریکا تر منځ د سوداګرۍ کچه په ۲۰۱۷ کال کې ۶. ۴ میلیارده ډالرو وه. د دواړو هیوادونو تر منځ د اړیکو له ترینګلتیا وروسته، اوس ویل کیږي چې د سوداګرۍ کچه یو څه ټکنۍ شوې ده. پاکستان چې له سختو مالي او اقتصادي ستونزو سره لاس او ګریوان دی هڅه کوي د شتمنو هیوادونو مرستې او پانګې ځانته جلب کړي. که پر پاکستان د طالبانو او نورو ترهګرو ډلو تورونه او نیوکې د پخوا په څیر پاتي شي، ښايي د امریکا او متحدینو مالي مرستې ترلاسه نکړي.